હિંમતનગર ગ્રામ્ય પોલીસ સ્ટેશનના પી.એસ.આઇ. જે.પી.રાવના જણાવ્યા મુજબ ચોરી, ચેન સ્નેચીંગ, બાઇક ચોરી અને પ્રોહીબીશનના ગુનામાં સંડોવાયેલા કેટલાક શખ્સો સક્રિય હોઇ ગ્રામ્ય પોલીસ સ્ટેશનની ટીમને વોચમાં રાખી શુક્રવારે ચાર શખ્સોને દબોચી લીધા હતા. જેમાં ગ્રામ્ય પોલીસ સ્ટેશનના ચોરીના ગુનામાં સંડોવાયેલ વિરેન્દ્રસિંહ ઉર્ફે ડીએસપી સજ્જનસિંહ ઝાલા, વિરપાલસિંહ અજીતસિંહ ઝાલા (બંને રહે.દેરોલ, તા.હિંમતનગર) ને બાતમી આધારે ઝડપી લીધા હતા. ઝડપાયેલા બંને શખ્સોની પોલીસે પૂછતાછ કરતા વિરેન્દ્રસિંહ ઉર્ફે ડીએસપી સજ્જનસિંહ ઝાલાએ લોખંડ ચોરીના ગુનાની કબૂલાત કરી હતી, જયારે બે મહિના અગાઉ પોતે તથા પોતાના ગામના સમીરખાન હમીરખાન પઠાણ તથા એક કિશોર મળી ત્રણેય જણાએ તિરૂપતિ વોટરપાર્કના પાર્કીંગમાંથી હોરી મોટરસાયકલ નં.જીજે.૦૧.એસએમ.૯૬૦૦ ની ચોરી કરી તે બાઇક પ્રાંતિજ તાલુકાના ઓરાણ ગામના રાજદીપ ઉર્ફે રાજન મહેશભાઇ પંડયાને રૂા.૨૦ હજારમાં આપ્યાનું જણાવ્યુ હતું.